IEPIRKUMA LĪGUMS Nr. NPVC/2026/17
par dezinfekcijas un mazgāšanas līdzekļu piegādi
Rīgā,
Līguma abpusējas parakstīšanas datums ir 
pēdējā pievienotā droša elektroniskā paraksta
 un tā laika zīmoga pievienošanas datums

Nacionālais psihiskās veselības centrs, Valsts SIA, vienotais reģistrācijas Nr. 50003342481, juridiskā adrese: Rīga, Tvaika iela 2, LV–1005 (turpmāk – Pasūtītājs), kuru, pamatojoties uz statūtiem, pārstāv tās valdes priekšsēdētāja Sandra Pūce, valdes locekle Ligita Austrupe un valdes locekle Anda Krauze, no vienas puses, un 
SIA “CHEMI PHARM LATVIA”, reģistrācijas Nr. 40003635989, juridiskā adrese: Īslīces iela 5-29, Rīga, LV1058 (turpmāk – Piegādātājs), kuru, pamatojoties uz statūtiem, pārstāv valdes priekšsēdētājs Edmunds Čižo, no otras puses,
abi kopā un katrs atsevišķi (turpmāk – Puses/Puse), pamatojoties uz Iepirkuma “Dezinfekcijas un mazgāšanas līdzekļu piegāde” ID Nr. NPVC/2026/17 (turpmāk – Iepirkums) rezultātiem, noslēdz šādu Līgumu (turpmāk – Līgums):
1. LĪGUMA PRIEKŠMETS
1.1. Līguma priekšmets ir dezinfekcijas un mazgāšanas līdzekļu piegāde (turpmāk – Prece/Preces) atbilstoši Līguma pielikumā “Tehniskā specifikācija – Tehniskais/finanšu piedāvājums” (turpmāk – Līguma pielikums) noteiktajam.
1.2. Ar kvalitatīvu Preci Līguma ietvaros saprotama Prece, kas atbilst Līguma noteikumiem, tajā skaitā Līguma pielikumam un Piegādātāja piedāvājumam. 
1.3. Preces piegādes vieta – NPVC noliktavas telpas Tvaika ielā 2, Rīgā, LV-1005.
1.4. Līgums interpretējams un lasāms kopā ar pielikumiem. 
2. LĪGUMA SUMMA
2.1. Līguma summa ir līdz 40 000,00 EUR (četrdesmit tūkstoši euro, 00 centi) bez pievienotās vērtības nodokļa, (turpmāk – PVN). Papildus Līguma summai Pasūtītājs maksā PVN likmi 21% apmērā, jeb 8 400,00 EUR (astoņi tūkstoši četri simti euro, 00 centi). Līguma summa kopā ar PVN ir 48 400,00 EUR (četrdesmit astoņi tūkstoši četri simti euro, 00 centi). 
2.2. PVN Puses piemēro Latvijas Republikas normatīvajos aktos noteiktajā apmērā. PVN izmaiņu gadījumā Puses jauno PVN likmi piemēro ar datumu, no kura tā stājas spēkā.
2.3. Pasūtītājs maksā Piegādātājam par faktiski piegādātajām Precēm saskaņā ar Preču vienas vienības cenām, kas noteiktas Līguma pielikumā un ir saistošas visā Līguma darbības laikā. 
2.4. Preču cenās ir iekļauti visi izdevumi un izmaksas, kas saistītas ar Līguma izpildi – nodokļi un nodevas (izņemot PVN), Preču vērtība, personāla izmaksas, transportēšana, piegāde Pasūtītājam uz Līguma 1.3. punktā norādīto adresi un tās izkraušanu, kā arī ir ņemti vērā visi iespējamie riski, tai skaitā iespējamie sadārdzinājumi un citas izmaksas.
2.5. Gadījumā, ja Līguma darbības laikā Pasūtītājs nav izlietojis visu Līguma pielikumā norādīto Preces apjomu un nav izlietojis visu Līguma summu, Piegādātājs nav tiesīgs celt jebkāda veida pretenzijas un pieprasīt Līguma summas samaksu pilnā apmērā.
2.6. Ja Līguma darbības laikā Piegādātājs rīko akcijas, kuru laikā Preces tiek pārdotas par zemākām cenām nekā noteikts Līguma pielikumā, Piegādātājam ir pienākums piegādāt šīs Preces par akciju cenām, nevis iepirkumam piedāvātajām cenām.
2.7. Preču vienas vienības cenas netiek paaugstinātas vai pazeminātas visu Līguma darbības laiku, izņemot gadījumu, ja iestājas Līguma slēgšanas brīdī neparedzami apstākļi, kas būtiski ietekmē Preču pašizmaksu. Tādā gadījumā Puse, kura vēlas vienoties par cenu izmaiņām, iesniedz otrai Pusei attiecīgu lūgumu, pamatojot ar tās rīcībā esošu objektīvu un pārbaudāmu informāciju par apstākļiem, kas pašizmaksu ir ietekmējuši. Puse var lūgt cenu pārskatīšanu, to attiecīgi pamatojot, ne biežāk kā vienu reizi 3 (trīs) mēnešos un ne ātrāk kā 6 mēnešus pēc Līguma spēkā stāšanās dienas. Otra Puse izskata saņemto lūgumu un piekrīt veikt izmaiņas Līguma pielikumā noteiktajās cenās vai lūgumu noraida. Cenu izmaiņas katrai Precei pieļaujamas ne vairāk kā par 20% (divdesmit procentiem). 
2.8. Pasūtītājs ir tiesīgs iegādāties no Līguma pielikumā piedāvātajām Precēm līdzvērtīgas preces, kuru nepieciešamību uz Līguma slēgšanas brīdi nevarēja paredzēt, bet ne vairāk kā 10 (desmit) procentus no Līguma summas, iepriekš vienojoties ar Piegādātāju par apjomu un cenu, nepārsniedzot vidējās tirgus cenas Latvijā.
3. NORĒĶINU KĀRTĪBA
3.1. Pasūtītājs veic Preču apmaksu 30 (trīsdesmit) kalendāro dienu laikā no Līguma noteikumiem atbilstošu Preču piegādes un Preču pavadzīmes abpusējas parakstīšanas, un attiecīga rēķina saņemšanas dienas.
3.2. Rēķinos un pavadzīmēs Piegādātājs norāda Līguma nosaukumu, datumu, Pasūtītāja Līguma reģistrācijas numuru, konkrētajā pasūtījumā iegādāto Preču vienas vienības cenu, skaitu, PVN likmi un kopējo cenu ar PVN. Ja Piegādātājs nav iekļāvis šajā Līguma punktā noteikto informāciju dokumentos vai iesniedzis neatbilstošu rēķinu, Pasūtītājam ir tiesības pieprasīt un veikt atbilstošas korekcijas. Rēķina precizēšanas gadījumā samaksas termiņš tiek skaitīts no koriģētā rēķina saņemšanas dienas. 
3.3. Ja pēc Preču pavadzīmes-rēķina apmaksas atklājas kļūdas vai neprecizitātes apmaksātajā Preču pavadzīmē-rēķinā, Piegādātājam pēc Pasūtītāja pieprasījuma ir jāveic kļūdainās Preču pavadzīmes-rēķina precizēšana. Ja Preču pavadzīmē-rēķinā pieļauto neprecizitāšu rezultātā Pasūtītājs ir veicis pārmaksu, Piegādātājam ir pienākums 10 (desmit) darbdienu laikā pēc Pasūtītāja pieprasījuma atgriezt Pasūtītājam pārmaksāto summu, savukārt, ja Preču pavadzīmē-rēķinā pieļauto neprecizitāšu rezultātā Pasūtītājs nav veicis visas summas apmaksu, Piegādātājs par trūkstošo summu sagatavo un kopā ar pamatojošo dokumentāciju iesniedz Pasūtītājam rēķinu, kura apmaksu Pasūtītājs veic 10 (desmit) darbdienu laikā no tā saņemšanas.
3.4. Pasūtītājs pieņem elektronisko rēķinu, kas atbilst normatīvajiem aktiem par piemērojamo elektroniskā rēķina standartu un tā pamatelementu izmantošanas specifikāciju un aprites kārtību. Ja rēķins tiek sagatavots elektroniski, uz rēķina jānorāda atzīme „Rēķins sagatavots elektroniski un ir derīgs bez paraksta”. Rēķins tiek uzskatīts par saņemtu nākamajā dienā pēc tā nosūtīšanas uz e-pasta adresi - rekini@npvc.lv.  
3.5. Norēķini tiek veikti ar bezskaidras naudas maksājumiem, samaksu ieskaitot Piegādātāja norādītajā bankas kontā. Par samaksas dienu tiek uzskatīta diena, kad Pasūtītājs veicis pārskaitījumu uz Piegādātāja norādīto bankas norēķinu kontu.
3.6. Pasūtītājam nav pienākuma apmaksāt Piegādātāja rēķinus vai segt jebkādas Piegādātāja izmaksas vai zaudējumus par Preces piegādi, kuru Piegādātājs nav veicis un/vai par Līguma prasībām neatbilstošas kvalitātes vai bojātas Preces piegādi.


4. PREČU NODOŠANAS - PIEŅEMŠANAS KĀRTĪBA
4.1. Piegādātājs piegādā Preci saskaņā ar Līguma pielikumā norādītajām cenām un Pasūtītāja Līgumā noteiktā pilnvarotā pārstāvja veikto pasūtījumu.
4.2. Preču pasūtījumā Pasūtītāja pārstāvis norāda: Līguma nosaukumu, datumu, numuru, Preču pozīciju, saskaņā ar Līguma pielikumu, Preču nosaukumu un daudzumus. Veicot pasūtījumu, Puses saskaņo precīzu Preču piegādes laiku un vietu.
4.3. Piegādātājs Preci piegādā ne vēlāk kā 3 (trīs) darbdienu laikā no pasūtījuma veikšanas dienas vai citā termiņā, par kuru Puses ir vienojušās. 
4.4. Preces nodošana un pieņemšana tiek apliecināta, abām Pušu pilnvarotajām personām parakstot Piegādātāja sagatavotu Preces pavadzīmi – rēķinu (turpmāk – Pavadzīme) 3 (trīs) identiskos eksemplāros, no kuriem 1 (viens) eksemplārs tiek nodots Piegādātājam, 2 (divi) eksemplāri - Pasūtītājam.
5. PRECES KVALITĀTES NOSACĪJUMI
5.1. Piegādātājs nodrošina, ka Prece atbilst Latvijas Republikas un Eiropas Savienības spēkā esošo normatīvo aktu un starptautiskajām drošības un kvalitātes standartu prasībām.
5.2. Katrai Preces vienībai jābūt individuāli iepakotai (ja Preces ražotājs nav noteicis citādāk) slēgtā iepakojumā ar norādi, kas identificē Preci. Uz Preces iepakojuma ir norādīts nosaukums, ražotājs, sastāvs un lietošanas instrukcija atbilstoši spēkā esošiem normatīvajiem aktiem. Pēc Pasūtītāja pieprasījuma Piegādātājs piegādātajai Precei pievieno papildu tehnisko informāciju.
5.3. Piegādātājs piegādā Preci iepakojumā, kas nodrošina Preces saglabāšanu, pārvadāšanu un uzglabāšanu, atbilstoši Preces ražotāja noteiktām prasībām un spēkā esošiem normatīvajiem aktiem. 
5.4. Piegādātājs garantē, ka Prece atbilst Līguma noteikumiem un ir derīga lietošanai, kā arī Preces izmantošana, atbilstoši tās funkcijām un lietošanas noteikumiem, nenodara kaitējumu cilvēka veselībai un dzīvībai.
5.5. Piegādātājs atbild par piegādājamās Preces kvalitāti un Preces atbilstību Līguma noteikumiem, un šajā sakarā sedz visus Pasūtītājam radušos izdevumus vai zaudējumus saistībā ar piegādātās Preces neatbilstību kvalitātei vai Līguma noteikumiem. 
5.6. [bookmark: _Ref367704401][bookmark: _Ref367704835]Pasūtītāja pretenzijas par Preces kvalitāti, kas radušās pēc Preces pieņemšanas, un kas nav izskaidrojamas ar Preces glabāšanas vai lietošanas kļūdām, Piegādātājs pieņem 10 (desmit) darbdienu laikā no Preces pieņemšanas.
5.7. Ja Pasūtītājs Līguma 5.6. punktā noteiktajā termiņā konstatē, ka Precei ir defekti, Pasūtītājs sagatavo defektu aktu un nosūta to Piegādātāja pilnvarotai personai. Piegādātājs 7 (septiņu) dienu laikā no Pasūtītāja defektu akta nosūtīšanas novērš konstatētos Preces defektus vai veic Preces nomaiņu pret citu Līguma noteikumiem atbilstošu Preci. Puses ir tiesīgas vienoties par citu šajā punktā minēto termiņu. Gadījumā, ja Piegādātājs nespēj Preci aizstāt ar kvalitatīvu Preci, Piegādātājs sedz Pasūtītājam radītos zaudējumus par visu Piegādātājam atpakaļ nodoto Preču apjomu.
6. PUŠU TIESĪBAS UN PIENĀKUMI
6.1. Piegādātāja tiesības un pienākumi: 
6.1.1. saņemt no Pasūtītāja tā rīcībā esošu informāciju, kas nepieciešama Līguma saistību izpildei;
6.1.2. saņemt samaksu par kvalitatīvu un atbilstoši Līgumā noteiktajai kārtībai piegādātu Preci; 
6.1.3. Līgumā noteiktos gadījumos saņemt no Pasūtītāja līgumsodu.
6.1.4. veikt Preču piegādi Līgumā noteiktajā termiņā, iepriekš saskaņojot piegādes datumu, laiku un vietu; 
6.1.5. piegādāt Preces atbilstoši Līguma pielikumā norādītajām prasībām;  
6.1.6. piegādāt Preces par Līguma pielikumā norādītajām cenām visā Līguma darbības laikā; 
6.1.7. transportējot Preci, nodrošināt Preces drošību pret iespējamajiem bojājumiem;
6.1.8. veikt Līguma izpildi ar saviem spēkiem, resursiem un līdzekļiem;
6.1.9. sagatavot un nodot Pasūtītājam pavadzīmi-rēķinu par piegādāto Preci;
6.1.10. Preču piegādes laikā, atrodoties Pasūtītāja telpās, ievērot Pasūtītāja iekšējās kārtības un citas speciālās prasības;
6.1.11. novērst Preces defektus, veikt nekvalitatīvo vai bojāto Preču apmaiņu, saskaņā ar Līguma noteikumiem;
6.1.12. nekavējoties informēt Pasūtītāju par visiem Līguma izpildes laikā konstatētiem vai iespējamajiem sarežģījumiem, kas varētu aizkavēt ar šo Līgumu uzņemto saistību izpildi;
6.1.13. nekavējoties informēt Pasūtītāju, ja Piegādātājs nespēj piegādāt Preces, izpildīt pasūtījumu vai nespēj pildīt citus Līguma nosacījumus;
6.1.14. ja Līguma darbības laikā Piegādātājs rīko akcijas, kuru laikā Preces tiek pārdotas par zemākām cenām nekā noteikts Līguma pielikumā, informēt Pasūtītāju un piegādāt šīs Preces par šādām zemākām cenām.
6.2. Pasūtītāja tiesības un pienākumi: 
6.2.1. norēķināties par Līgumā noteiktajā kārtībā un Līguma pielikumā noteiktajām prasībām atbilstoši piegādātām Precēm;
6.2.2. pārbaudīt piegādātās Preces kvalitāti un atbilstību Līguma noteikumiem;
6.2.3. nodrošināt atbilstoši Līguma noteikumiem piegādāto Preču pieņemšanu un uzglabāšanu; 
6.2.4. atteikties pieņemt Līguma nosacījumiem un Līguma pielikumā noteiktajām prasībām neatbilstošu Preci;
6.2.5. saņemt informāciju no Piegādātāja par Līguma izpildes gaitu un citiem Līguma izpildes jautājumiem;
6.2.6. Pasūtītājs ir tiesīgs no Piegādātāja pieprasīt Preces izcelsmi un kvalitāti apliecinošos dokumentus, piemēram, apliecinājumu par Preces izcelsmes valsti, informāciju par Preces ražotāju, ražošanas vietu, ražošanas procesa aprakstu un citus pierādījumus, kas pamato izcelsmi;
6.2.7. sniegt Piegādātājam pieejamo, Līguma izpildei nepieciešamo informāciju;
6.2.8. nepasūtīt visu plānoto Preces apjomu, ja zūd nepieciešamība pēc tā;
6.2.9. Līgumā noteiktos gadījumos saņemt no Piegādātāja līgumsodu.
7. LĪGUMA SPĒKĀ ESĪBAS NOSACĪJUMI UN GROZĪJUMI
7.1. [bookmark: _Hlk176985831]Līgums stājas spēkā tā abpusējas parakstīšanas brīdī un ir spēkā 12 (divpadsmit) mēnešus vai līdz brīdim, kad sasniegta Līgumā noteiktā līguma summa. Ja Līguma darbības ietvaros samaksātā summa nesasniedz līguma summu un vismaz 1 mēnesi pirms Līguma darbības beigām neviena no Pusēm nav nosūtījusi paziņojumu par iebildumiem Līguma darbības termiņa pagarināšanai, Līguma spēkā esības termiņš pagarinās uz nākamajiem 12 (divpadsmit) mēnešiem, vai līdz brīdim, kad Līguma ietvaros samaksātā summa sasniedz plānoto Līguma summu vai līdz dienai, kad Pasūtītājs publiskā iepirkuma procedūras rezultātā ir noslēdzis jaunu iepirkuma līgumu par šī Līguma priekšmetu - atkarībā no tā, kurš no minētajiem apstākļiem iestājas pirmais, bet kopumā nepārsniedzot Līguma termiņa 24 (divdesmit četru) mēnešu periodu no Līguma spēkā stāšanās brīža.
7.2. Līgumu var grozīt vai papildināt, atbilstoši Latvijas Republikā spēkā esošo normatīvo aktu noteiktajai kārtībai, noformējot rakstisku vienošanos, kas ar tās abpusēju parakstīšanu kļūst par Līguma neatņemamu sastāvdaļu. Lemjot par Līguma grozījumiem, Pusēm jāievēro Publisko iepirkumu likuma (turpmāk - PIL) 61. pantā noteiktā kārtība un prasības.
7.3. Jebkuri grozījumi Līgumā (izņemot Līguma 10.6 punktā noteiktos) jānoformē rakstiski un jāparaksta abām Pusēm. Rakstiski noformēti un Pušu parakstīti Līguma grozījumi kļūst par Līguma neatņemamu sastāvdaļu.
7.4. Līguma grozījumi pieļaujami, ja tie nemaina Līguma vispārējo raksturu un atbilst vienam no šādiem nosacījumiem: 
7.4.1. grozījumi ir nebūtiski; 
7.4.2. grozījumi ir būtiski. Ja grozījumi ir būtiski, tos var izdarīt tikai Līguma 7.5. punktā noteiktajos gadījumos.
7.5. Būtiski Līguma grozījumi ir pieļaujami:
7.5.1. ja Pasūtītājam ir nepieciešamas papildu piegādes, kas nebija iekļautas Iepirkumā, un Piegādātāju maiņa radītu būtisku izmaksu pieaugumu un to nevar veikt tādu ekonomisku vai tehnisku iemeslu dēļ kā aizvietojamība vai savietojamība ar jau iegādāto aprīkojumu, iekārtām, vai piegādātāja maiņa radītu ievērojamas grūtības. Par papildu piegāžu iekļaušanu Līgumā Puses ir tiesīgas vienoties tikai pēc Pasūtītāja iniciatīvas; 
7.5.2. kas nepieciešami tādu iemeslu dēļ, kurus Pasūtītājs iepriekš nevarēja paredzēt;
7.5.3. ja Piegādātāju aizstāj ar citu piegādātāju, saskaņā ar Līgumā noteikto vai gadījumos, kad pēc Piegādātāja uzņēmuma pārstrukturēšanas, tostarp pēc pārņemšanas, apvienošanas, iegādes vai maksātnespējas, Piegādātāja vietā pilnībā vai daļēji stājas cits piegādātājs, kurš atbilst paziņojumā par līgumu vai Iepirkuma dokumentos noteiktajām kvalifikācijas prasībām un uz kuru neattiecas  PIL 42. pantā paredzētie izslēgšanas iemesli, kā arī netiek veiktas citas būtiskas Līguma izmaiņas un to mērķis nav izvairīties no PIL noteikumu piemērošanas;
7.5.4. gadījumā, ja Pasūtītājs pats pārņem Piegādātājam noteiktos pienākumus Līguma izpildē un saistību izpildi pret tā apakšuzņēmējiem.
7.6. Veicot Līguma grozījumus, saskaņā ar Līguma 7.5.1. vai 7.5.2. punktu, katru šādu grozījumu rezultātā Līguma cenas pieaugums nedrīkst pārsniegt 50 procentus no sākotnējās Līguma cenas. Secīgi veiktu grozījumu mērķis nedrīkst būt šā ierobežojuma vai citu PIL vai Līgumā noteikto prasību neievērošana.
7.7. Līguma izpildes laikā var tikt veikti grozījumi saskaņā ar PIL 61. panta piektās daļas nosacījumiem, nepārsniedzot 10% (desmit procentus) no sākotnējās Līguma summas, ja tie ir pamatoti ar objektīvu nepieciešamību, ekonomiski pamatoti, vērsti uz efektivitātes un Līguma kvalitātes uzlabošanu.
7.8. Līgumu var izbeigt, abām Pusēm rakstiski par to vienojoties, kā arī vienpusēji Līgumā paredzētajos gadījumos.
7.9. Pasūtītājam ir tiesības nekavējoties, ar vienpusēju rakstisku paziņojumu priekšlaicīgi izbeigt Līgumu šādos gadījumos: 
7.9.1. ja ir uzsākta Piegādātāja labprātīga vai piespiedu likvidācija;
7.9.2. ja pret Piegādātāju ir uzsākta maksātnespējas procedūra, vai tā darbībā ir apturēta;
7.9.3. ja Piegādātājs kavē Līguma 4.3. punktā noteikto termiņu vairāk par 10 (desmit) darbdienām;
7.9.4. Piegādātājs nepilda tam Līgumā noteiktās saistības, vai to izpildījums neatbilst Līguma nosacījumiem, Piegādātājs atsakās piegādāt Preces, kā arī novērst Preču defektus vai apmainīt bojātu/nekvalitatīvu Preci;
7.9.5. Piegādātājs zaudējis tiesības piegādāt Preces (piemēram, kvalifikācijas dokumenti, ko Piegādātājs iesniedzis, piesakoties Iepirkumā, ir zaudējuši spēku);
7.9.6. ja Piegādātāja Līguma ietvaros kopējie samaksātie līgumsodi ir sasnieguši 10% (desmit procenti) no Līguma 2.1. punktā noteiktās kopējās maksimālās Līguma summas;
7.9.7. Līgumā ir izdarīti būtiski grozījumi, kas nav pieļaujami saskaņā ar PIL 61. panta pirmo daļu;
7.9.8. Pasūtītājam ir zudusi vajadzība pēc Līguma priekšmeta;
7.9.9. Piegādātājs Līguma noslēgšanas vai tā izpildes laikā sniedzis nepatiesas vai nepilnīgas ziņas vai apliecinājumus;
7.9.10. Līguma slēgšanas tiesību piešķiršanas brīdī Piegādātājs bija atbilstošs kādam no iepirkuma dokumentācijā noteiktajiem izslēgšanas iemesliem un bija izslēdzams no iepirkuma;
7.9.11. šī Līguma slēgšanas tiesībām Piegādātājam nevajadzēja tikt piešķirtām Līgumā par Eiropas Savienību, Līgumā par Eiropas Savienības darbību un PIL paredzēto pienākumu būtiska pārkāpuma dēļ, kuru Līguma par Eiropas Savienības darbību 258. pantā noteiktajā procedūrā konstatējusi Eiropas Savienības Tiesa;
7.9.12. Līgumu nav iespējams izpildīt tādēļ, ka Līguma izpildes laikā ir piemērotas starptautiskās vai nacionālās sankcijas vai būtiskas finanšu un kapitāla tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas;
7.9.13. Tiek konstatēts, ka Līguma izpildē tiek ietvertas Krievijas Federācijas un Baltkrievijas Republikas izcelsmes Preces;
7.9.14. tiek konstatēts, ka attiecībā uz Piegādātāju pastāv kāds no 2022. gada 8. aprīļa Eiropas Komisijas Padomes regulas (ES) 2022/576, ar kuru groza Padomes regulu (ES) Nr. 833/2014 par ierobežojošiem pasākumiem saistībā ar Krievijas darbībām, kas destabilizē situāciju Ukrainā, 5.k panta 1.punktā atrunātajiem apstākļiem.
7.10. Ja Līguma 2.1. punktā noteiktais kopējais Līguma summas atlikums ir 2 000,00 EUR (divi tūkstoši euro un 00 centi) bez PVN vai mazāks, Pasūtītājam ir tiesības vienpusēji izbeigt Līgumu, paziņojumā par Līguma izbeigšanu norādot konkrētu datumu, ar kuru Līgums uzskatāms par vienpusēji izbeigtu.
7.11. Piegādātājam ir tiesības vienpusēji izbeigt Līgumu rakstveidā, brīdinot par to Pasūtītāju vismaz 10 (desmit) darbdienas iepriekš, ja Pasūtītājs nav Līgumā noteiktajā termiņā apmaksājis vairāk nekā 1 (vienu) no Piegādātāja rēķiniem. Piegādātājs Līguma izbeigšanu šajā punktā noteiktajā kārtībā var prasīt, ja Piegādātājs ir informējis Pasūtītāju par rēķina apmaksas neveikšanu, bet Pasūtītājs nav novērsis šo pārkāpumu Piegādātāja noteiktajā termiņā. 
7.12. Jebkurā Līguma izbeigšanas gadījumā Puses apņemas izpildīt visas saistības, kas radušās līdz Līguma izbeigšanas brīdim.
7.13. Par vienpusēju atkāpšanos saskaņā ar Līguma 7.9. un 7.11. punktu paziņo, nosūtot rakstisku paziņojumu ar elektroniskā pasta starpniecību, izmantojot drošu elektronisko parakstu uz Līguma norādītajām Pušu elektroniskā pasta adresēm.
7.14. Līguma neizdevīgums, pārmērīgi zaudējumi, būtiskas nelabvēlīgas tirgus izmaiņas izejmateriālu, ierīču (iekārtu), darbaspēka vai citā tirgū, izpildes grūtības un citi līdzīgi apstākļi, nav pamats Līguma izbeigšanai no Piegādātāja puses.
8. PUŠU ATBILDĪBA
8.1. Puses normatīvajos aktos un Līgumā noteiktajā kārtībā ir savstarpēji atbildīgas par otrai Pusei nodarītajiem tiešajiem zaudējumiem, ja tie radušies vienas Puses vai tās darbinieku, kā arī šīs Puses Līguma izpildē iesaistīto trešo personu darbības vai bezdarbības rezultātā. Puses ir savstarpēji atbildīgas par otrai Pusei nodarītajiem zaudējumiem pilnā apmērā, ja zaudējumi nodarīti aiz vienas Puses vai tās darbinieku, kā arī šīs Puses Līguma izpildē iesaistīto trešo personu rupjas neuzmanības vai ļaunā nolūkā.
8.2. Par Līgumā noteiktās Piegādātāja saistības, kurai Līgumā noteikts izpildes termiņš, neizpildi vai nepienācīgu izpildi, kas nav saistīti ar Pasūtītāja pienākumu neizpildi, Piegādātājs 10 (desmit) darbdienu laikā pēc Pasūtītāja rakstiska pieprasījuma saņemšanas maksā Pasūtītājam līgumsodu 0,5% (nulle, komats, pieci procenti) apmērā no kavētās piegādes summas par katru Piegādātāja saistības neizpildes vai nepienācīgas izpildes dienu, bet kopumā ne vairāk kā 10% (desmit procenti) no kopējās Līguma summas.
8.3. Par Līgumā noteikto Piegādātāja saistību neizpildi vai Līgumā noteikto nosacījumu pārkāpumiem, Pasūtītājam ir tiesības piestādīt Piegādātājam līgumsodu 10 % (desmit procenti) apmērā no kopējās Līguma summas.
8.4. [bookmark: _Hlk191299895]Ja Pasūtītājs neveic samaksu Piegādātājam Līgumā noteiktajā termiņā, Pasūtītājs 10 (desmit) darbdienu laikā pēc Piegādātāja rakstiska pieprasījuma saņemšanas maksā Piegādātājam līgumsodu 0,5% (nulle, komats, pieci procenti) apmērā no termiņā nesamaksātā rēķina summas par katru nokavēto dienu, bet kopumā ne vairāk kā 10 % (desmit procenti) no laikā nesamaksātās summas.
8.5. Līgumsodu samaksa tiek veikta 10 (desmit) dienu laikā no attiecīgā rēķina saņemšanas dienas. Piegādātājs ir tiesīgs ieturēt līgumsoda apmēru savstarpēja ieskaita veidā.
8.6. Piegādātājs atbild par Līguma izpildē piesaistīto apakšuzņēmēju (ja tādi tiek piesaistīti Līgumā noteiktā kārtībā) un personāla Līguma saistību izpildes kvalitāti, izpildes termiņiem un atbilstību Līguma un tā pielikuma nosacījumiem. 
8.7. Līgumsoda un zaudējumu atlīdzības samaksa neatbrīvo vainīgo Pusi no pienākuma izpildīt Līgumā noteiktās saistības, ja vien no Līguma noteikumiem neizriet citādi.
9. NEPĀRVARAMA VARA
9.1. Puses nav atbildīgas par Līgumā noteikto saistību pilnīgu vai daļēju neizpildi, ja tā radusies nepārvaramas varas apstākļu dēļ.  
9.2. Līguma ietvaros par nepārvaramu varu tiek uzskatīta jebkāda neparedzama ārkārtas situācija vai notikums, kas ir ārpus Pušu kontroles un nav radies to kļūdas vai nevērīgas rīcības dēļ vai kas kavē kādu no Pusēm veikt kādu no Līgumā noteiktajiem pienākumiem un no kura nav bijis iespējams izvairīties, veicot pienācīgus piesardzības pasākumus.
9.3. Puse, kura nevar izpildīt Līgumā noteiktās saistības nepārvaramas varas apstākļu dēļ, nekavējoties, bet ne vēlāk kā 3 (trīs) darbdienu laikā par to rakstveidā paziņo otrai Pusei, norādot šos apstākļus, to iestāšanās laiku un iespējamo izbeigšanos. Nepārvaramas varas apstākļu iestāšanās faktu pierāda ar kompetentas institūcijas izdotu dokumentu, ja tāds tiek izdots.
9.4. Pēc nepārvaramās varas apstākļu izbeigšanās Puses rakstiski vienojas par Līguma darbības termiņa pagarināšanu vai arī tā darbības izbeigšanu. Līguma darbības termiņš var tikt pagarināts uz laiku, kas vienāds ar laiku, uz kādu bija iestājušies nepārvaramas varas apstākļi. Ja nepārvaramas varas apstākļi turpinās vairāk kā 1 (vienu) mēnesi, Puses rakstveidā vienojas par turpmāko Līguma darbību vai tā pārtraukšanu, negaidot nepārvaramas varas apstākļu izbeigšanos.
9.5. Par nepārvaramas varas apstākļiem nav uzskatāma vispārēja cenu celšanās, t.sk. degvielas, elektroenerģijas, gāzes u.c. cenu paaugstināšanās, vispārēja inflācija valstī, valūtas kursu svārstības un citi biznesa riski, tajā skaitā Piegādātāja darījumu partneru darbība/bezdarbība.
9.6. Ja Līgums tiek izbeigts nepārvaramas varas apstākļu dēļ, nevienai no Pusēm nav tiesības pieprasīt no otras Puses atlīdzināt zaudējumus, kas Pusēm rodas nepārvaramas varas rezultātā.
10. CITI NOSACĪJUMI
10.1. Par Līguma izpildi atbildīgās personas:
10.1.1. no Pasūtītāja puses ir ___________ (vai kontaktpersona, kura norādīta Pasūtītāja paziņojumā par kontaktpersonas nomaiņu atbilstoši Līguma 10.6. punkta nosacījumiem), kurš/-a ir atbildīgs/-a par Līguma izpildes jautājumiem, koordinē un uzrauga Līguma izpildi, ir tiesīgs/-a pieteikt pretenzijas, risina ar Līguma izpildi saistītus organizatoriskus jautājumus, izvērtē Preces un Līguma izpildes atbilstību, Pasūtītāja vārdā paraksta pavadzīmes, aktus, rēķinus, pretenzijas un risina citus ar Līguma izpildi saistītus jautājumus;
10.1.2. no Pasūtītāja puses, kuras ir pilnvarotas pieņemt piegādātās Preces un parakstīt Preču pavadzīmes-rēķinus: NPVC noliktavas darbinieki.
10.1.3. no Piegādātāja puses ir __________  (vai kontaktpersona, kura norādīta Piegādātāja paziņojumā par kontaktpersonas nomaiņu atbilstoši Līguma 10.6. punkta nosacījumiem), kurš/-a koordinē Līguma izpildi, tai skaitā aktu, rēķinu un citu dokumentu savlaicīgu iesniegšanu, un risina citus ar Līguma izpildi saistītus organizatoriskus jautājumus. 
10.2. Jautājumos, kuri nav atrunāti Līgumā, Puses vadās no Latvijas Republikas normatīvajiem aktiem. Ja normatīvo aktu izmaiņu gadījumā kāds no Līguma noteikumiem zaudē spēku, tad Līgums nezaudē spēku tā pārējos punktos, un šādā gadījumā Pusēm ir pienākums piemērot Līgumu atbilstoši Latvijas Republikā spēkā esošo normatīvo aktu prasībām.
10.3. Visas domstarpības un strīdus, kas varētu rasties starp Pusēm Līguma izpildes gaitā, Puses apņemas risināt savstarpēju sarunu veidā. Ja Puses saprātīgā termiņā nepanāk vienošanos sarunu veidā, strīdi Latvijas Republikas normatīvajos aktos noteiktajā kārtībā tiek izskatīti Latvijas Republikas tiesā.
10.4. Puses nav tiesīgas pilnīgi vai daļēji nodot šajā Līgumā noteiktās tiesības un pienākumus trešajām personām bez otrās Puses rakstiskas piekrišanas.
10.5. Pušu reorganizācija nevar būt par pamatu Līguma vienpusējai izbeigšanai. Gadījumā, ja kāda no Pusēm tiek reorganizēta, Līgums paliek spēkā un tā noteikumi ir saistoši Puses saistību pārņēmējam.
10.6. Gadījumā, ja Līguma izpildes laikā tiek nomainīta kāda no Pušu kontaktpersonām vai tiek veiktas izmaiņas Pušu kontaktinformācijā vai rekvizītos, par to 7 (septiņu) dienu laikā rakstiski tiek informēta otras Puses kontaktpersona. Atsevišķi Līguma grozījumi par to netiek veikti. Ja attiecīgā Puse neizpilda šajā Līguma punktā noteikto informēšanas pienākumu, uzskatāms, ka otra Puse ir pilnībā izpildījusi savas saistības, lietojot Līgumā esošo informāciju par otru Pusi.
10.7. Līgums sagatavots uz 9 (deviņām) lapām elektroniska dokumenta veidā latviešu valodā un parakstīts ar drošu elektronisko parakstu.
10.8. Līguma pielikumā uz tā noslēgšanas brīdi pievienots pielikums Nr. 1 “Tehniskā specifikācija – tehniskais/finanšu piedāvājums” uz 1 (vienas) MS Excel izklājlapām.
11. PUŠU REKVIZĪTI
[SEKO PUŠU REKVIZĪTI]

*LĪGUMS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

